S-742/2017

Mál þetta, sem dómtekið var 10. janúar sl., er höfðað með ákæru, útgefinni af lögreglustjóranum á höfuðborgarsvæðinu 22. desember 2017, á hendur M-x-x E-kk-þgf A-kk-þgf, kt. 000000-0000, Boðagranda 6, Reykjavík, fyrir eftirtalin hegningar- og sérrefsilagabrot framin í Reykjavík á árinu 2017, nema annað sé tekið fram:

I.

Fyrir umferðarlagabrot, með því að hafa, aðfaranótt þriðjudagsins 8. ágúst, ekið bifreiðinni VV-617 án gildra ökuréttinda og óhæfur til að stjórna henni örugglega vegna áhrifa ávana- og fíkniefna (í blóði mældist 170 ng/ml af amfetamíni, 625 ng/ml af kókaíni, 45 ng/ml af MDMA og að auki mældist tetrahýdrókannabínólsýra í þvagi) um Gömlu-Hringbraut og suður Bústaðaveg, uns lögregla stöðvaði aksturinn.

Telst brot þetta varða við 1. og 2. mgr. 45. gr. a. og 1. mgr. 48. gr., sbr. 1. mgr. 100. gr. umferðarlaga nr. 50/1987, sbr. 5. gr. laga nr. 66/2006.

II.

Fyrir þjófnað, fjársvik, fíkniefna- og vopnalagabrot, með því að hafa,:

1. Aðfaranótt þriðjudagsins 8. ágúst, á Lebowski bar við Laugaveg 20a, stolið bakpoka er innihélt Mac book pro fartölvu, flakkara og hleðslu- og tölvusnúrur.

2. Fimmtudaginn 14. september, í íbúð að Hverfisgötu 102a, stolið [...], snjallúri að verðmæti kr. 54.000, hálsmeni að verðmæti kr. 19.900 og hníf að óþekktu verðmæti.

3. Mánudaginn 18. september, á hótel Oddson við Hringbraut 121, stolið farsíma og veski af viðskiptavini staðarins, ákærði framvísaði farsímanum til lögreglu og vísaði lögreglu á hvar veskið væri að finna.

4. Miðvikudaginn 27. september, farið inn í bílskúr við Blikastíg 7 á Álftanesi og stolið þaðan tveimur bakpokum, göngustaf, öxi og staf, á sama tíma fyrir að hafa haft í vörslum sínum 2,76 g af amfetamíni sem fannst á ákærða og fyrir að hafa haft öxi í vörslum sínum á almannafæri.

5. Miðvikudaginn 4. október, í KR-heimilinu við Frostaskjól 2, farið inn í búningsherbergi og stolið jakka, íþróttatösku, greiðslukortum og símaveski en afskipti voru höfð af ákærða fyrir utan heimilið og munirnir komust til skila.

6. Sunnudaginn 8. október, brotist inn í herbergi á Gamla garði við Hringbraut 29, með því að spenna upp glugga, og stolið þaðan fartölvu, ferðatösku, tveimur jökkum, fimmtíu evrum í reiðufé, farsíma og hálsmeni.

7. Aðfaranótt mánudagsins 9. október, farið inn í íbúðarhúsnæði við Laugaveg 58 og stolið þaðan þremur sögum, blómapotti og múrspaða.

8. Sunnudaginn 29. október, í KR-heimilinu við Frostaskjól 2, farið inn í búningsherbergi og stolið þaðan 66° norður úlpu, fjórum Iphone farsímum, þar af einum að verðmæti kr. 100.000, tveimur debetkortum, strætómiðum og tveimur hátölurum, og farið inn í húsnæði Tónskólans Do-Re-Me við Frostaskjól 2 og stolið þaðan sellói að óþekktu verðmæti, í kjölfar þess notað debetkortið sem hafði verið stolið og framvísað því í blekkingarskyni í verslun 10-11 við Austurstræti 17 til að greiða fyrir vörur að verðmæti kr. 569 og þannig látið skuldfæra andvirði varanna á reikning tjónþola.

9. Sunnudaginn 22. október, að Center hótel Miðgarði að Laugavegi 120, farið inn í starfsmannaaðstöðu hótelsins og stolið þaðan tveimur jökkum, bakpoka, sim-korti í síma, strætómiðum, ökuskírteini, greiðslukortum, húslyklum, heyrnartólum og bíllykli.

10. Aðfaranótt mánudagsins 23. október, á Fosshótel Barón við Barónsstíg 2, farið inn í starfsmannaaðstöðu hótelsins og stolið þaðan tölvuskjá að óþekktu verðmæti og lyklum.

11. Þriðjudaginn 24. október, í húsnæði Ingunnarskóla við Maríubaug 1, farið inn í skrifstofu í skólanum og stolið þaðan Cintamani úlpu að verðmæti kr. 100.000 og fartölvu að óþekktu verðmæti og farið inn í frístundaheimili skólans og stolið þaðan Samsung farsíma að verðmæti kr. 100.000, Nokia farsíma að óþekktu verðmæti og Nokia farsíma að verðmæti kr. 10.000.

12. Miðvikudaginn 25. október, í Bónstöðinni við Kringluna 12, stolið fartölvu að verðmæti kr. 37.995.

13. Sunnudaginn 29. október, að Fosshótel Lind við Rauðarárstíg 18, farið inn í starfsmannaaðstöðu hótelsins og stolið þaðan greiðslukortum, í kjölfar þess farið í verslun 10-11 við Laugaveg og blekkt starfsfólk verslunarinnar með því að framvísa einu af stolnu greiðslukortunum til að greiða fyrir vörur að verðmæti 39,25 evrur og þannig látið skuldfæra andvirði varanna á reikning tjónþola.

14. Fimmtudaginn 2. nóvember, brotist inn í íbúðarhúsnæði að Kirkjustétt 2, með því að brjóta rúðu í útidyrahurð hússins og stolið þaðan fartölvu og Playstation tölvu ásamt fjarstýringu að óþekktu verðmæti.

15. Fimmtudaginn 7. nóvember, í verslun Nettó við Fiskislóð 3, gert tilraun til að stela vörum með því að hafa, farið inn í lager verslunarinnar og sett matvörur alls að verðmæti kr. 20.818 í bakpoka sinn en starfsmenn verslunarinnar höfðu þá afskipti af honum og ákærði fór út úr versluninni án matvaranna.

Teljast brot þessi varða við 1. mgr. 244. gr. almennra hegningarlaga nr. 19/1940, er varðar ákærulið 8. og 13., að auki við 1. mgr. 248. gr. sömu laga, er varðar ákærulið 15., að auki sbr. 20. gr. sömu laga og er varðar ákærulið 4. að auki við 2. gr., sbr. 5. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og 1. mgr. 30. gr., sbr. 36. gr. vopnalaga nr. 16/1998.

III.

[...]

IV.

Fyrir nytjastuld, tilraun til fjársvika og þjófnað, með því að hafa, fimmtudaginn 26. október, í bakaríi Brauð og co við Frakkastíg 16, stolið jakka, bíllykli að bifreiðinni ZE-X83 og greiðslukorti, í kjölfar þess tekið bifreiðina ZE-X83 sem var við Njálsgötu og ekið henni heimildarlaust sem leið lá að bensínstöð N1 við Hringbraut 12 þar sem ákærði gerði tilraun til að blekkja starfsfólk með því að framvísa hinu stolna greiðslukorti til að greiða fyrir vörur en kortinu var hafnað, og síðan ekið bifreiðinni að gatnamótum Grettisgötu og Vitastígs, þar sem ákærði lagði bifreiðinni og fór á brott.

Teljast brot þessi varða við 1. mgr. 244. gr., 1. mgr. 248. gr., sbr. 20. gr., og 1. mgr. 259. gr. almennra hegningarlaga nr. 19/1940.

V.

Fyrir fjársvik, með því að hafa, fimmtudaginn 2. nóvember, blekkt leigubifreiðastjóra til að aka sér frá Maríubaug að Boðagranda 6, án þess að geta eða ætla sér að greiða fyrir þjónustuna en fargjaldið var að andvirði kr. 9.500.

Telst brot þetta varða við 248. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. gr. laga nr. 44/1993, sbr. 18. gr. laga nr. 66/2006.

Krafist er upptöku á 2,76 g af amfetamíni, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Verjandi ákærða krefst vægustu refsingar sem lög leyfa og að refsingin verði skilorðsbundin að hluta eða öllu leyti. Þá krefst hann hæfilegrar þóknunar sér til handa.

Í þinghaldi 4. janúar sl. féll sækjandi frá því að ákærði hefði stolið tveimur giftingarhringjum að verðmæti 391.000 krónur og gulleyrnarlokkum að verðmæti 34.800 krónur, eins og fram kemur í 2. tl. II. kafla ákæru. Þá féll sækjandi frá ákæruatriðum í III. kafla ákæru í þinghaldi 10. janúar sl.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur, að teknu tilliti til þeirra ákæruatriða sem sækjandi féll frá, skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í febrúar 1995. Samkvæmt framlögðu sakavottorði, dagsettu 20. desember 2017, var hann fundinn sekur um brot gegn almennum hegningarlögum og fíkniefnalögum með dómi Héraðsdóms Reykjavíkur, uppkveðnum 10. apríl 2017. Var hann dæmdur til að sæta fangelsi í 60 daga, skilorðsbundið til tveggja ára. Sakaferill hans hefur að öðru leyti ekki áhrif á ákvörðun refsingar í málinu. Með brotum sínum nú hefur ákærði rofið skilorð framangreinds dóms Héraðsdóms Reykjavíkur og verður refsingin því tekin upp og ákærða gerð refsing í einu lagi, sbr. 60. og 77. gr. almennra hegningarlaga.

Ákærði hefur nú verið sakfelldur fyrir fjölmörg brot, aðallega auðgunarbrot, á tímabilinu 8. ágúst til 7. nóvember 2017. Ákærði er sakhæfur en með framlögðum úrskurði Héraðsdóms Reykjavíkur, uppkveðnum 9. febrúar 2017, var hann sviptur sjálfræði í tólf mánuði. Samkvæmt úrskurðinum hefur hann verið greindur með geðklofa og á við fíknivanda að stríða. Ákærði hefur játað brot sín greiðlega og er það virt honum til málsbóta. Þá komst meiri hluti þýfisins samkvæmt II. kafla ákæru til skila. Til refsiþyngingar horfir að brot hans samkvæmt 6, 7 og 14. tl. II. kafla ákæru voru innbrot í híbýli fólks.

Með hliðsjón af öllu framangreindu þykir refsing ákærða hæfilega ákveðin fangelsi í 10 mánuði en fresta skal fullnustu 7 mánaða af refsingunni og falli sá hluti hennar niður að liðnum tveimur árum frá birtingu dóms þessa haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955. Gæsluvarðhald sem ákærði hefur sætt frá 11. nóvember 2017 kemur til frádráttar refsingu.

Með vísan til lagaákvæða í ákæru er ákærði sviptur ökurétti í 12 mánuði frá birtingu dóms þessa að telja.

Með vísan til lagaákvæða í ákæru eru gerð upptæk til ríkissjóðs 2,76 g af amfetamíni, sem lögregla lagði hald á við rannsókn málsins.

Ákærði greiði málsvarnarþóknun skipaðs verjanda síns, B-kk-ef J-kk-ef lögmanns, 843.200 krónur, að meðtöldum virðisaukaskatti, og 200.610 krónur í annan sakarkostnað.

Af hálfu ákæruvaldsins flutti málið K-kvk-nf Ó-kvk-nf E-kvk-nf aðstoðarsaksóknari.

L-kvk-nf R-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, M-x-x Ö-kk-nf A-kk-nf, sæti fangelsi í 10 mánuði en fresta skal fullnustu 7 mánaða af refsingunni og falli sá hluti hennar niður að liðnum tveimur árum frá birtingu dóms þessa haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955. Frá refsingu dregst gæsluvarðhald ákærða frá 11. nóvember 2017.

Ákærði er sviptur ökurétti í 12 mánuði frá birtingu dómsins að telja.

Upptæk eru gerð til ríkissjóðs 2,76 g af amfetamíni.

Ákærði greiði málsvarnarþóknun skipaðs verjanda síns, B-kk-ef J-kk-ef lögmanns, 843.200 krónur og 200.610 krónur í annan sakarkostnað.

L-kvk-nf R-kvk-nf S-kvk-nf